**TEST**

**SUBIECTUL I (30 de puncte)**

Citiţi, cu atenţie, sursele de mai jos:

**A.** „La 22 aprilie 1964, plenara lărgită a Comitetului Central al Partidului Muncitoresc Român adoptă *Declaraţia cu privire la poziţia P.M.R. în problemele mişcării comuniste şi muncitoreşti internaţionale*, prin care comuniştii români, profitând de disensiunile grave dintre partidul comunist din Uniunea Sovietică şi cel din R. P. Chineză, încearcă să se emancipeze de sub tutela sovietică. Această nouă atitudine impune însă schimbarea Constituţiei Republicii Populare Române din 24 septembrie 1952, care consacra în textul ei dependenţa României de U.R.S.S. De aceea, se fac alegeri la 7 martie 1965 pentru Marea Adunare Naţională, care adoptă la 21 august 1965 o nouă constituţie, ce proclamă [...] «Republica Socialistă România» (art.1), considerând că s-a ajuns la un înalt stadiu de dezvoltare în drumul spre comunism, cu o economie socialistă (art.5), cu o proprietate socialistă (art.6), ca bază a oricărei proprietăţi, şi cu monopolul statului asupra comerţului exterior (art.8). Pentru a se sublinia independenţa ţării, se renunţă la menţionarea Uniunii Sovietice în Constituţie [...]. Rolul conducător al Partidului Comunist este reliefat şi mai pregnant, el apărând acum printre principiile călăuzitoare ale Constituţiei, făcând obiectul unui articol special chiar la începutul ei: «Art.3. – În Republica Socialistă România, forţa politică conducătoare a întregii societăţi este Partidul Comunist Român.»”

(E. Focşeneanu, *Istoria constituţională a României (1859-1991)*)

**B.** „Constituţia URSS din 1977 pune un accent mai mare pe unitate: «URSS [...] leagă toate

naţiunile şi etniile în vederea edificării în comun a comunismului» (art.70). Acelaşi articol precizează că «URSS este un stat multinaţional federal unit...», într-adevăr orice grupare care prezintă caracteristici etnice care-i sunt proprii [...] are un statut particular recunoscut de Uniune. [...] Constituţia menţine atribuţiile statului. În aparenţă este vorba de o repartizare a puterii între popor, stat şi partid. Poporul, «veritabilul deţinător al puterii» (art.2) alege Sovietul Suprem cu două Camere:

Sovietul Uniunii (767 deputaţi) şi Sovietul Naţionalităţilor (750 deputaţi). Statul care este expresia voinţei sociale îşi exercită autoritatea graţie unui guvern şi a numeroase organisme reprezentative. Partidul «care există pentru popor şi în serviciul poporului» (art.6, cap.III) este în egală măsură forţa care «conduce şi orientează societatea sovietică» (art.6). El este însărcinat să definească marile orientări politice şi economice, să controleze aparatul de stat şi instituţiile economice şi sociale [...].”

(P. Milza, S. Berstein, *Istoria secolului XX*)

Pornind de la aceste surse, răspundeţi la următoarele cerinţe:

**1.** Numiţi o formațiune politică precizată în sursa **A**. **2 puncte**

**2.** Precizaţi, din sursa **B**, o informaţie referitoare la Sovietul Suprem. **2 puncte**

**3.** Menţionaţi câte o lege fundamentală precizată în sursa **A**, respectiv în sursa **B**. **6 puncte**

**4.** Scrieţi, pe foaia de examen, litera corespunzătoare sursei care susţine că statul are un caracter multinaţional. **3 puncte**

**5.** Scrieţi o relaţie cauză-efect stabilită între două informaţii selectate din sursa **A**, precizând rolul fiecăreia dintre aceste informaţii (*cauză*, respectiv *efect*). **7 puncte**

**6.** Prezentaţi două practici politice democratice utilizate în Europa, în secolul al XX-lea. **6 puncte**

**7.** Menţionaţi o asemănare între ideologiile specifice regimurilor totalitare din Europa, în secolul al XX-lea. **4 puncte**

**SUBIECTUL al II-lea (30 de puncte)**

Citiţi, cu atenţie, sursa de mai jos:

„În prima jumătate a anilor ’70 a fost dezvoltată strategia politicii externe elaborată anterior, dar i-au fost aduse anumite modificări, în sensul că s-au făcut eforturi pentru îmbunătăţirea relaţiilor cu ţările din blocul sovietic şi în special cu URSS [...]. În această perioadă, principalele ţeluri ale politicii externe româneşti au fost obţinerea de credite şi tehnologie din Occident, creşterea rolului ţării pe arena internaţională [...] şi căutarea unor pieţe de desfacere pentru mărfurile româneşti. În plus, se urmăreau întărirea poziţiei lui Ceauşescu în ţară şi peste hotare şi prezentarea lui ca un partener serios al celor mai importanţi politicieni din lume. Prima ofensivă diplomatică a fost îndreptată spre Răsărit. Pentru a ameliora relaţiile cu Moscova, atât Ceauşescu, cât şi cei alături de care exercita puterea la Bucureşti au început să se întâlnească mai des cu delegaţii Uniunii Sovietice. [...] Vizita lui Ceauşescu în China din 1971 a dus la o nouă perioadă de răcire a relaţiilor româno-sovietice. La întoarcerea din R.P.Chineză, Ceauşescu a făcut o escală în URSS, dar nu s-a bucurat de o primire călduroasă.

Impunerea unui plan accelerat de industrializare a obligat România să caute variante de colaborare economică cu ţările CAER [Consiliul de Ajutor Economic Reciproc], întrucât începuse să aibă probleme cu găsirea pieţelor de desfacere pentru produsele proprii [...].

La fel de importante în această perioadă erau relaţiile cu ţările occidentale. A fost astfel continuată politica de deschidere, în special faţă de Statele Unite şi RFG [Republica Federală Germania]. După vizita lui Nixon la Bucureşti din 1969 şi a lui Ceauşescu la Washington din anul următor, relaţiile cu Statele Unite au căpătat o nouă dinamică, permiţând României, între altele, accesul în organizaţiile comerciale internaţionale. Au fost de asemenea intensificate schimburile economice reciproce, s-au dezvoltat relaţiile comerciale, schimburile tehnologice şi culturale. [...] În relaţiile cu RFG s-a ajuns la o înţelegere în problema emigrării persoanelor de naţionalitate germană domiciliate pe teritoriul României.”

(A. Burakowski, *Dictatura lui Nicolae Ceauşescu 1965-1989*)

Pornind de la această sursă, răspundeţi la următoarele cerinţe:

**1.** Numiţi conducătorul politic al României precizat în sursa dată. **2 puncte**

**2.** Precizaţi secolul la care se referă sursa dată. **2 puncte**

**3.** Menţionaţi organizaţia economică internațională și un motiv al colaborării României cu aceasta, la care se referă sursa dată. **6 puncte**

**4.** Menţionaţi, din sursa dată, două informaţii referitoare la relațiile României cu URSS. **6 puncte**

**5.** Formulaţi, pe baza sursei date, un punct de vedere referitor la relațiile României cu țările occidentale, susţinându-l cu două informaţii selectate din sursă. **10 puncte**

**6.** Argumentaţi, printr-un fapt istoric relevant, afirmaţia conform căreia practicile politice utilizate în România, în perioada stalinismului, au caracter totalitar. (Se punctează prezentarea unui fapt istoric relevant și utilizarea conectorilor care exprimă cauzalitatea şi concluzia.) **4 puncte**

**SUBIECTUL al III-lea (30 de puncte)**

Elaboraţi, în aproximativ două pagini, un eseu despre statul român în perioada postbelică, având în vedere:

- menţionarea a două măsuri adoptate pe plan intern în România, în perioada stalinismului și precizarea unei asemănări între acestea;

- prezentarea unui fapt istoric referitor la implicarea României în *Războiul Rece*, în etapa stalinismului;

- menţionarea a două caracteristici ale naţional-comunismului din România;

- formularea unui punct de vedere referitor la evoluția politică a României la sfârşitul secolului al XX-lea şi susţinerea acestuia printr-un argument istoric.

**Notă!** Se punctează şi utilizarea **limbajului istoric adecvat**, **structurarea** eseului, evidenţierea **relaţiei cauză-efect**, elaborarea **argumentului istoric** (prezentarea unui fapt istoric relevant şi utilizarea conectorilor care exprimă cauzalitatea şi concluzia), respectarea **succesiunii cronologice/logice** a faptelor istorice şi **încadrarea** eseului în limita de spaţiu precizată.